钦定古今图书集成/明伦汇编/闺媛典/第015卷 > 采莲曲六首 前人
## 钦定古今图书集成/明伦汇编/闺媛典/第015卷 > 采莲曲六首 前人

生长江南惯采莲，棹歌声里斗婵娟。十三十四年相
亚，覆额低眉各可怜。

荷叶莲枝水面齐，采花归去夕阳低。绿芜一道分南
北，犹有歌声绕大堤。

少女明妆出《采莲》，双头并蒂独心怜。不知金钏何时
堕，空手归来意惘然。

白面红妆二八春，藏羞不肯过东邻。偶从绿水桥边
去，谁道荷花妒杀人。
月照波纹似鸭头，一船双桨荡中流。采莲不道罗裙
湿，归晒雕栏夜不收。

妾在江东郎在西，采香曾到若耶溪。同行女伴低头
说，泪染新红白苎衣。